দুর্যোগ বিধ্বস্ত উত্তরবঙ্গ! মমতার পর আজ উত্তরবঙ্গে যাচ্ছেন শুভেন্দু, রিজিজু

ওয়েব ডেস্ক: একনাগাড়ে ভারী বৃষ্টি আর ভূমিধসে কার্যত লণ্ডভণ্ড উত্তরবঙ্গ। ধীরে ধীরে আবহাওয়ার উন্নতি হতে শুরু করেছে উত্তরবঙ্গে। তবে আজও হালকা বৃষ্টিতে ভিজতে পারে উত্তরের জেলাগুলি। এখনও চারপাশ জুড়ে ছড়িয়ে রয়েছে প্রকৃতির ধ্বংসলীলার নমুনা। বৃষ্টি আর ধসে মারাত্মক ক্ষতি হয়েছে মিরিক, দার্জিলিংয়ের। জলের তোড়ে ভেঙে যায় দার্জিলিঙের মিরিক ব্লকের দুধিয়া সেতু। দুর্যোগে প্রাণ হারিয়েছে কমপক্ষে ২৬ জন। পরিস্থিতি খতিয়ে দেখতে সোমবারই উত্তরবঙ্গ পরিদর্শনে গিয়েছিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। এই মুহূর্তে উত্তরবঙ্গেই রয়েছেন তিনি। আজ মঙ্গলবার মিরিক পরিদর্শনে যেতে পারেন মুখ্যমন্ত্রী। ঘুরে দেখবেন ক্ষতিগ্রস্ত এলাকা। তবে তিনি একা নন। মঙ্গলবার উত্তরবঙ্গ সফরে যাচ্ছেন বিরোধী দলনেতা শুভেন্দু অধিকারী। ক্ষতিগ্রস্ত এলাকা সরেজমিনে খতিয়ে দেখতে চান বিরোধী দলনেতা।

এদিনই হামলার ঘটনায় আক্রান্ত বিজেপি সাংসদ খগেন মুর্মু এবং বিধায়ক শঙ্কর ঘোষের সঙ্গেও দেখা করতে পারেন শুভেন্দু অধিকারী। সূত্র মারফত জানা গিয়েছে, আগামীকাল ৮ অক্টোবর উত্তরবঙ্গে সফরে যেতে পারেন কেন্দ্রীয় স্বরাষ্ট্রমন্ত্রী অমিত শাহ। তবে সবটাই জল্পনার স্তরে। বঙ্গ বিজেপির নেতারা এই নিয়ে কোনও মন্তব্য করতে চাইছেন না। পাশাপাশি, আজ রাজ্যে আসার কথা কেন্দ্রীয় মন্ত্রী কিরেন রিজিজুর। তিনিও মঙ্গলবার উত্তরবঙ্গে ক্ষতিগ্রস্ত এলাকা পরিদর্শনে যেতে পারেন বলে খবর। সব মিলিয়ে মুখ্যমন্ত্রীর সফরের পর থেকেই রাজনীতিকদের ভিড় উপচে পড়ছে উত্তরবঙ্গে। সামনেই বিধানসভা নির্বাচন। তাই পাহাড়কে পাখির চোখ করে এই মুহূর্তে মাঠে নেমেছে শাসক থেকে বিরোধী শিবির।

গতকালই উত্তরবঙ্গ গিয়ে রক্তাক্ত হন খগেন মুর্মু এবং বিধায়ক শঙ্কর ঘোষ। তাঁদের গাড়ি ভাঙচুর করা হয়। গুরুতর আহত অবস্থায় হাসপাতালে ভর্তি করা হয় খগেন মুর্মুকে। আহত হন শঙ্কর ঘোষও। জনতার ইটবৃষ্টিতে খগেন মুর্মুর চোখের নিচের হাড় ভেঙে গিয়েছে। তিনি শিলিগুড়ির এক বেসরকারি হাসপাতালে চিকিৎসাধীন।ইতিমধ্যেই এই ঘটনায় রাজনৈতিক তর্জা শুরু হয়ে গিয়েছে। বিজেপির অভিযোগ, তৃণমূল আশ্রিত দুষ্কৃতীরাই তাঁদের কনভয়ে হামলা চালিয়েছে। যদিও শাসক দল এই দায় অস্বীকার করেছে। ঘটনার তীব্র নিন্দা জানিয়েছেন প্রধানমন্ত্রী। অন্যদিকে, বিজেপি নেতাদের উপর হামলার জন্য রাজ্য ও শাসকদলের নাম জড়ানোর নিন্দা করে পাল্টা জবাব দিয়েছেন মুখ্যমন্ত্রী।

আরও পড়ুন: ‘সংবিধানের ওপর আক্রমণ’ প্রধান বিচারপতির উপর আক্রমণের ঘটনায় সরব মুখ্যমন্ত্রী

সোমবার দুপুরে উত্তরবঙ্গ পৌঁছে প্রথমে হাসিমারায় যান মুখ্যমন্ত্রী মমতা বন্দ্যোপাধ্যায়। তারপর সেখান থেকে পৌঁছে গিয়েছিলেন নাগরাকাটায়। গতকাল দমদম বিমানবন্দর থেকে মৃতদের পরিবারপিছু ৫ লক্ষ টাকা আর্থিক সাহায্য ঘোষণা করেছেন তিনি। পাশাপাশি প্রতি পরিবারের একজনকে হোম গার্ডের চাকরি দেওয়ার কথা ঘোষণা করেছেন মুখ্যমন্ত্রী। আজ মঙ্গলবার মুখ্যমন্ত্রীর যাওয়ার কথা ধস বিধ্বস্ত মিরিকের পরিস্থিতি পরিদর্শনে। এদিকে উত্তরবঙ্গের পরিস্থিতির জন্য প্রশাসনের ব্যর্থতাকেই দায়ী করেছেন বিরোধী দলনেতা শুভেন্দু অধিকারী। আজ উত্তরবঙ্গ সফর করবেন তিনি। ইতিমধ্যেই সোমবার রাজ্যপাল সিভি আনন্দ বোস এবং রাজ্য বিজেপি সভাপতি শমীক ভট্টাচার্যও উত্তরবঙ্গ সফরে গিয়েছিলেন।

দেখুন অন্য খবর

The post দুর্যোগ বিধ্বস্ত উত্তরবঙ্গ! মমতার পর আজ উত্তরবঙ্গে যাচ্ছেন শুভেন্দু, রিজিজু first appeared on KolkataTV.

The post দুর্যোগ বিধ্বস্ত উত্তরবঙ্গ! মমতার পর আজ উত্তরবঙ্গে যাচ্ছেন শুভেন্দু, রিজিজু appeared first on KolkataTV.